*****

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ ΠΟΥ ΣΥΝΕΔΡΙΑΣΑΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ

της 30ής Δεκεμβρίου 1982

περί ανοίγματος δασμολογικών προτιμήσεων στην Ελλάδα για τα προϊόντα τα οποία ανήκουν στην αρμοδιότητα της Κοινότητας αυτής, καταγωγής Αυστρίας, Φινλανδίας, Νορβηγίας, Σουηδίας και Ελβετίας

(83/1/ΕΚΑΧ)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Εκτιμώντας:

ότι τα Κράτη μέλη συνήψαν μεταξύ τους τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα·

ότι την 1η Ιανουαρίου 1981 η Ελλάδα προσχώρησε στην Κοινότητα αυτή·

ότι τα πρόσθετα πρωτόκολλα των συμφωνιών οι οποίες συνήφθησαν μεταξύ της Ευρωπαϊκής Οικονομικής Κοινότητας και της Δημοκρατίας της Αυστρίας, της Δημοκρατίας της Φινλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας άρχισαν να ισχύουν την 1η Ιανουαρίου 1981·

ότι τα πρόσθετα πρωτόκολλα των συμφωνιών που συνήφθησαν μεταξύ των Κρατών μελών της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Άνθρακα και Χάλυβα αφενός, και της Δημοκρατίας της Αυστρίας, της Δημοκρατίας της Φινλανδίας, του Βασιλείου της Νορβηγίας και του Βασιλείου της Σουηδίας αφετέρου, καθώς και το πρόσθετο πρωτόκολλο της συμφωνίας η οποία συνήφθη μεταξύ των Κρατών μελών της Ευρωπαϊκής Κοινότητας Άνθρακα και Χάλυβα και της Ελβετικής Συνομοσπονδίας, πρέπει να εγκριθούν από κάθε συμβαλλόμενο μέρος σύμφωνα με τις σχετικές διαδικασίες·

ότι οι αντιπρόσωποι των κυβερνήσεων των Κρατών μελών της Ευρωπαϊκής Κοινότητας Άνθρακα και Χάλυβα, οι οποίοι συνήλθαν στα πλαίσια του Συμβουλίου, αποφάσισαν, με τις αποφάσεις τους 80/1363/ΕΚΑΧ (1) και 82/42/ΕΚΑΧ (2), να εφαρμόσουν αυτόνομα τις υποχρεώσεις που απορρέουν από αυτά τα πρόσθετα πρωτόκολλα για τα έτη 1981 και 1982 αντίστοιχα· ότι ούτε το 1982 δεν έχουν τελειώσει ακόμη όλα τα Κράτη μέλη τις διαδικασίες επικύρωσης αυτών των πρόσθετων πρωτοκόλλων·

Προκειμένου να εξασφαλίσουν την παράταση της αυτόνομης και ομοιόμορφης εφαρμογής των μειώσεων των εισαγωγικών δασμών και των άλλων επιβαρύνσεων κατά την εισαγωγή, οι οποίες συμφωνήθηκαν στα πρόσθετα αυτά πρωτόκολλα,

Σε συμφωνία με την Επιτροπή,

ΑΠΟΦΑΣΙΖΟΥΝ:

Άρθρο 1

1. Από την 1η μέχρι τις 31 Δεκεμβρίου 1983 οι εισαγωγικοί δασμοί που εφαρμόζονται στην Ελλάδα για τα προϊόντα της αρμοδιότητας της Ευρωπαϊκής Κοινότητας Άνθρακα και Χάλυβα, καταγωγής Αυστρίας, Φινλανδίας, Νορβηγίας, Σουηδίας και Ελβετίας, μειώνονται στο 60 % των δασμών βάσεως ή εισπράττονται σε ποσοστό 60 % των δασμών βάσεως. Οι αναφερόμενοι δασμοί βάσεως είναι οι δασμοί που πράγματι εφαρμόζονταν στην Ελλάδα την 1η Ιουλίου 1980.

Οι φορολογικές επιβαρύνσεις ισοδύναμου αποτελέσματος προς τους εισαγωγικούς δασμούς που εφαρμόζει η Ελλάδα έναντι των εισαγωγών προϊόντων καταγωγής των χωρών που απαριθμούνται στο πρώτο εδάφιο μειώνονται στο 60 % των δασμών βάσεως ή εισπράττονται σε ποσοστό 60 % των δασμών βάσεως. Οι αναφερόμενοι δασμοί βάσεως είναι οι δασμοί που εφαρμόζονται στην Ελλάδα στις 31 Δεκεμβρίου 1980.

2. Εάν, κατά τη διάρκεια του έτους 1983, η Ελλάδα αναστείλει ή μειώσει τους δασμούς ή τις φορολογικές επιβαρύνσεις ισοδύναμου αποτελέσματος που εφαρμόζει στα προϊόντα τα οποία εισάγονται από τα άλλα Κράτη μέλη σε συντομότερο διάστημα από ό,τι προβλέπεται στο χρονοδιάγραμμα που καθορίζεται στην πράξη προσχωρήσεως του 1979, αναστέλλει ή μειώνει στο ίδιο επίπεδο τους δασμούς ή τις φορολογικές επιβαρύνσεις ισοδύναμου αποτελέσματος που εφαρμόζονται στα προϊόντα καταγωγής των χωρών που απαριθμούνται στην παράγραφο 1.

Άρθρο 2

1. Οι καταθέσεις εγγυήσεως κατά την εισαγωγή και οι πληρωμές τοις μετρητοίς οι οποίες ίσχυαν στην Ελλάδα στις 31 Δεκεμβρίου 1980, όσον αφορά τις εισαγωγές, καταγωγής χωρών που απαριθμούνται στο άρθρο 1 παράγραφος 1, μειώνονται κατά 25 % την 1η Ιανουαρίου 1983.

2. Εάν κατά τη διάρκεια του 1983 η Ελλάδα εφαρμόζει έναντι της Κοινότητας ποσοστό μειώσεως των καταθέσεων εγγυήσεως κατά την εισαγωγή, ή των πληρωμών τοις μετρητοίς, υψηλότερο από αυτό που προβλέπεται στην παράγραφο 1, εφαρμόζει την ίδια μείωση στις εισαγωγές προϊόντων καταγωγής των χωρών που απαριθμούνται στο άρθρο 1 παράγραφος 1.

Άρθρο 3

Οι τροποποιήσεις των κανόνων καταγωγής οι οποίες κατέστησαν αναγκαίες μετά την προσχώρηση της Ελλάδας στις Ευρωπαϊκές Κοινότητες και εκδόθηκαν από τις μεικτές επιτροπές που προβλέπονται στις συμφωνίες μεταξύ της Ευρωπαϊκής Οικονομικής Κοινότητας και των χωρών που απαριθμούνται στο άρθρο 1 παράγραφος 1 και οι οποίες άρχισαν να ισχύουν την 1η Ιανουαρίου 1981, εφαρμόζονται στα προϊόντα τα οποία αναφέρονται στην παρούσα απόφαση.

Άρθρο 4

Τα Κράτη μέλη αποφασίζουν με κοινή συμφωνία για τα ενδεχόμενα μέτρα προστασίας τα οποία προτείνονται από ένα ή περισσότερα Κράτη μέλη ή από την Επιτροπή.

Άρθρο 5

Η παρούσα απόφαση παύει να ισχύει από τότε που τίθενται σε ισχύ τα πρόσθετα πρωτόκολλα των συμφωνιών οι οποίες συνήφθησαν μεταξύ των Κρατών μελών της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Άνθρακα και Χάλυβα αφενός, και των χωρών που απαριθμούνται στο άρθρο 1 παράγραφος 1 αφετέρου, και το αργότερο μέχρι τις 31 Δεκεμβρίου 1983.

Άρθρο 6

Τα Κράτη μέλη λαμβάνουν όλα τα μέτρα τα οποία συνεπάγεται η εκτέλεση της παρούσας απόφασης.

Έγινε στις Βρυξέλλες, στις 30 Δεκεμβρίου 1982.

Ο Πρόεδρος

O. MOELLER

(1) ΕΕ αριθ. L 385 της 31. 12. 1980, σ. 19.

(2) ΕΕ αριθ. L 20 της 28. 1. 1982, σ. 33.